Zuma: Dít is hoekom ek Nene laat gaan hetPres. Jacob Zuma Foto: Elmond Jiyane Hierdie uitsprake volg nadat die rand sedert Nhlanhla Nene se vervanging met die nuwe minister van finansies, David van Rooyen, afwaarts getuimel het totdat dit Vrydag ŉ rekordlaagtepunt van 16 teen 1 Amerikaanse dollar gehaal het. “[Van Rooyen] se aanstelling as minister van finansies is nie ŉ aanduiding van ŉ verandering in die regering se fiskale standpunt nie. Die regering sal nie die fiskale pad en rigting wat ons die afgelope paar jaar gekies het, verlaat nie. Om ŉ omsigtige fiskale posisie te behou is steeds een van die regering se topprioriteite,” het Zuma gesê. Volgens Zuma het hy Nene uit die kabinet verwyder omdat hy gekies is as die land se kandidaat vir ŉ pos as hoof van die Afrika-streeksentrum van die New Development Bank. “Die dringendheid van die verandering in die leierskap van die Nasionale Tesourie was omdat nominasies na Shanghai, die hoof van die Afrika-streeksentrum van die New Development Bank/BRICS-bank, gestuur moes word. Die sentrum sal in Johannesburg gevestig wees. Mnr. Nene is ons kandidaat vir hierdie posisie,” het hy gesê. “Ons kandidaat het ons volle ondersteuning en ons weet hy sal uitsonderlik presteer en die nasie trots maak in sy volgende taak.” Hy het gesê die land sal steeds die bestedingsplafon wat Nene in sy vorige begroting in Februarie daargestel het, respekteer. “Die nuwe minister sal die pad vorentoe versterk en voortgaan om pogings om die lewe van gewone Suid-Afrikaners te verbeter, ondersteun. Min. Van Rooyen word deur adj.min. [van finansies] Mcebisi Jonas ondersteun wat jare lange ondervinding in ekonomiese groepering het. Hulle word weer ondersteun deur die hardwerkende en bevoegde span van die Nasionale Tesourie, wat deur direkteur-generaal Lungisa Fuzile gelei word.” Zuma het gesê die regering is toegewyd aan die uitbreiding van die ekonomie, die vermindering van die koste van besigheid en die doeltreffende benutting van hulpbronne om inklusiewe ekonomiese groei te bewerkstellig. Hy het ook gesê die regering sal steeds ondersteuning aan staatsbeheerde entiteite gee, wat nie op die “omsigtige fiskale manier bestuur word waarvoor Suid-Afrika bekend is” nie, waaronder die Suid-Afrikaanse Lugdiens (SAL). Opposisiepartye was Donderdag verenig in hul mening dat Zuma vir Nene uit sy pos verwyder het omdat Nene oormatige regeringsbesteding wou inperk en dat dit ŉ te groot struikelblok vir Zuma was met betrekking tot die kernkragverkrygingsooreenkoms en die SAL.